Stripes (film)
Stripes () je američka akcijska filmska komedija snimljena 1981. godine u režiji Ivana Reitmana. Protagonist, koga tumači Bill Murray, nakon što ostane bez posla, stana i djevojke se odluči zajedno sa najboljim prijateljem (koga glumi Harold Ramis) prijaviti u američku vojsku. Radnja prikazuje kako im nedostatak smisla za disciplinu izaziva niz nevolja, ali i kako u Zapadnoj Njemačkoj spašavaju drugove koji su zalutali preko granice u Čehoslovačku i završili u sovjetskoj vojnoj bazi. Stripes je nastao po Reitmanovoj ideji da antiestablišmentske ličnosti nalik na dvojac Cheech & Chong završe u vojsci; Reitman je kao glumce angažirao Murraya, sa kojima je surađivao na filmu Meatballs, odnosno Ramisa, koji je također napisao scenario. Film je sniman uz suradnju američke vojske koja je producentima ne samo posudila oružje i opremu, nego i dozvolila snimanje u bazi Fort Knox. Kritičari su uglavnom povoljno ocijenili film, mada su poneki zamjerali nedostatak čvrstog zapleta, a neki i kontradiktorni pristup koji s jedne strane sa simpatijama prikazuje protagoniste kao antitezu vojničke discipline, da bi ih na kraju, u kontekstu tada aktualnog Hladnog rata, prikazao kao patriotske heroje. Stripes je kod publike postigao još veći uspjeh i postao jedan od najgledanijih filmova u američkim kino-dvoranama 1981. godine. Mnogima je kasnije postao zanimljiv zbog toga što se u malim ulogama pojavljuje veliki broj tada mladih i slabo poznatih glumaca koji će se istaći i postati zvijezde 1980-ih.

Uloge

 Bill Murray ... Redov John Winger
 Harold Ramis ... Redov Russell Ziskey
 Warren Oates ... Narednik prve klase Hulka
 P. J. Soles ... VP Stella Hansen
 Sean Young ... VP Louise Cooper
 John Candy ... Redov Dewey "Ox" Oxberger
 John Larroquette ... Kapetan Stillman
 John Voldstad ... Stillmanov ađutant
 John Diehl ... Redov Cruiser
 Lance LeGault ... Pukovnik Glass
 Conrad Dunn ... Redov Francis "Psycho" Soyer
 Judge Reinhold ... Redov Elmo Blum
 Joe Flaherty ... Graničar
 Dave Thomas ... M.C.
 Robert J. Wilke ... General Barnicke
 Timothy Busfield ... Vojnik sa minobacačem

Izvori

Vanjske veze
 Stripes at the AFI Catalog of Feature Films
 
 
 

Američki filmovi
Filmske komedije
Akcije (filmovi)
Pustolovni filmovi
Filmovi o Hladnom ratu